stanford-oval/wikipedia huggingface dataset:
โรงเรียนเฉลิมพระเกียรติสมเด็จพระศรีนครินทร์ หนองบัวลำภู
ประวัติการก่อตั้ง > โรงเรียนเฉลิมพระเกียรติสมเด็จพระศรีนครินทร์ หนองบัวลำภู

กรมสามัญศึกษาได้เสนอโครงการจัดตั้งโรงเรียนมัธยมศึกษาเพื่อเป็นการเฉลิมพระเกียรติสมเด็จพระศรีนครินทราบรมราชชนนีหลังการสวรรคตของพระองค์ ด้วยสำนึกในพระมหากรุณาธิคุณที่พระองค์ท่านทรงมีต่อการศึกษาของชาติ กระทรวงศึกษาธิการจึงออกประกาศจัดตั้งโรงเรียน 12  แห่ง เพื่อน้อมถวายเป็นราชสักการะและได้รับพระมหากรุณาธิคุณอันสูงสุดจากพระบาทสมเด็จพระมหาภูมิพลอดุลยเดชมหาราช บรมนาถบพิตรได้พระราชทานมงคลนามแก่โรงเรียนใหม่ทั้ง 12 แห่ง ว่า "โรงเรียนเฉลิมพระเกียรติสมเด็จพระศรีนครินทร์ " ตามด้วยชื่อจังหวัดที่ตั้งของแต่ละเขตการศึกษา เขตละ 1 แห่ง สำหรับเขตการศึกษา 9 กรมสามัญศึกษา (เดิม)ได้กำหนดให้จัดตั้งที่จังหวัดหนองบัวลำภู กระทรวงศึกษาธิการ ประกาศจัดตั้งเมื่อวันที่ 31 ตุลาคม พ.ศ. 2539
วันพุธที่ 27 พฤษภาคม พ.ศ. 2541 พระบาทสมเด็จพระวชิรเกล้าเจ้าอยู่หัว (เมื่อครั้งดำรงพระราชอิสริยยศ สมเด็จพระบรมโอรสาธิราชฯ สยามมกุฏราชกุมาร) ได้พระราชทานแผ่นศิลาฤกษ์ เพื่อประกอบพิธีวางศิลาฤกษ์ โรงเรียนเฉลิมพระเกียรติสมเด็จพระศรีนครินทร์ หนองบัวลำภู และต่อมาเมื่อวันที่ 6 สิงหาคม พ.ศ. 2555 สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงรับโรงเรียนเฉลิมพระเกียรติสมเด็จพระศรีนครินทร์ ทั้ง 12 แห่ง อยู่ในพระราชูปถัมภ์ นับเป็นพระมหากรุณาธิคุณอย่างหาที่สุดมิได้ ปัจจุบันโรงเรียนเฉลิมพระเกียรติสมเด็จพระศรีนครินทร์ หนองบัวลำภู จึงใช้ชื่อว่า "โรงเรียนเฉลิมพระเกียรติสมเด็จพระศรีนครินทร์ หนองบัวลำภู ในพระราชูปถัมภ์สมเด็จพระเทพรัตนราชสุดาฯ สยามบรมราชกุมารี
เป้าหมายในการจัดตั้งโรงเรียน เพื่อให้เป็นโรงเรียนมัธยมศึกษาขนาดใหญ่ ประเภทประจำและไป-กลับ มีแผนชั้นเรียนเต็มรูปแบบ 48 ห้องเรียน รับนักเรียนที่เรียนดีหรือมีความสามารถพิเศษ จัดให้เป็นโรงเรียนที่มีความพร้อมด้านอาคารเรียน  อาคารประกอบ ตลอดจนวัสดุอุปกรณ์ต่างๆ เพื่อให้เป็นโรงเรียนที่มีความสามารถด้านการจัดการเรียนการสอน ให้นักเรียนเป็นคนดี มีความรู้ และดำรงตนอยู่ในสังคมได้อย่างมีความสุข โดยมีผู้บริหารโรงเรียนตามลำดับ ดังนี้ 1.นายศิริชัย วงศ์พุฒ 2.นางวิมล ปานะถึก 3.นายคำพันธ์  พระเอก 4.นายหัสสา  ดอนหงษา 5.ดร.วิมล  ปานะถึก และ 6.นางวลักขณา สาระกิจจานนท์ ย้ายมาดำรงตำแหน่งผู้อำนวยการโรงเรียน เมื่อวันที่ 2 ธันวาคม พ.ศ. 2562 จนถึงปัจจุบัน
ตราสัญลักษณ์

พระบาทสมเด็จพระมหาภูมิพลอดุลยเดชมหาราช บรมนาถบพิตร ทรงพระบรมราชานุญาตให้กลุ่มโรงเรียนเฉลิมพระเกียรติสมเด็จพระศรีนครินทร์ เชิญอักษรพระปรมาภิไธยย่อ ส.ว. อยู่เหนือตราเสมาธรรมจักร รองรับด้วยริ้วกนกสีทอง และมีผืนธงตัดขอบสีเหลือง มีชื่อเต็มของโรงเรียนเป็นตัวอักษรสีแดงใต้ตราเสมาธรรมจักร
อักษรย่อ

สว.นภ.
สว. ย่อมาจากพระนามของสมเด็จพระศรีนครินทราบรมราชชนนี "สังวาลย์"
นภ. ชื่อจังหวัดที่ตั้งของโรงเรียน "หนองบัวลำภู"
ดูเพิ่ม

โรงเรียนเฉลิมพระเกียรติสมเด็จพระศรีนครินทร์ พะเยา
โรงเรียนเฉลิมพระเกียรติสมเด็จพระศรีนครินทร์ กำแพงเพชร
โรงเรียนเฉลิมพระเกียรติสมเด็จพระศรีนครินทร์ กาญจนบุรี
โรงเรียนเฉลิมพระเกียรติสมเด็จพระศรีนครินทร์ ลพบุรี
โรงเรียนเฉลิมพระเกียรติสมเด็จพระศรีนครินทร์ ร้อยเอ็ด
โรงเรียนเฉลิมพระเกียรติสมเด็จพระศรีนครินทร์ หนองบัวลำภู
โรงเรียนเฉลิมพระเกียรติสมเด็จพระศรีนครินทร์ ระยอง
โรงเรียนเฉลิมพระเกียรติสมเด็จพระศรีนครินทร์ สมุทรสาคร
โรงเรียนเฉลิมพระเกียรติสมเด็จพระศรีนครินทร์ ภูเก็ต
โรงเรียนเฉลิมพระเกียรติสมเด็จพระศรีนครินทร์ ยะลา
โรงเรียนเฉลิมพระเกียรติสมเด็จพระศรีนครินทร์ นครศรีธรรมราช
โรงเรียนเฉลิมพระเกียรติสมเด็จพระศรีนครินทร์ ศรีสะเกษ
พันธุ์เครือ ยงใจยุทธ

| คุณหญิงพันธุ์เครือ ยงใจยุทธม> ป.ช., ม.ว.ม., ท.จ. |
| --- | --- |

คู่สมรสนายกรัฐมนตรีไทย
ดำรงตำแหน่ง 25 พฤศจิกายน พ.ศ. 2539 – 8 พฤศจิกายน พ.ศ. 2540  (11 เดือน 14 วัน)
ก่อนหน้า: แจ่มใส ศิลปอาชา
ถัดไป: ภักดิพร สุจริตกุล
 
ข้อมูลส่วนบุคคล
เกิด: พันธุ์เครือ ลิมปิภมร 20 มกราคม พ.ศ. 2482 (86 ปี) ประเทศอินโดนีเซีย
เชื้อชาติ: ไทย
คู่สมรส: ชวลิต ยงใจยุทธ (พ.ศ. 2507–2560)
บุพการี: หลวงนรอัฎบัญชา (บิดา) เครือวัลย์ นรอัฎบัญชา (มารดา)

คุณหญิงพันธุ์เครือ ยงใจยุทธ (สกุลเดิม ลิมปิภมร; เกิด 20 มกราคม พ.ศ. 2482) ชื่อเล่น หลุยส์ เป็นอดีตภริยาของพลเอกชวลิต ยงใจยุทธ อดีตนายกรัฐมนตรี เป็นที่รู้จักจากการอุปถัมภ์ช้างจำนวนมาก จนได้รับฉายา "เจ้าของตำนานอุ้มช้าง"
ประวัติ

คุณหญิงพันธุ์เครือ เกิดที่ประเทศอินโดนีเซีย เป็นธิดาของหลวงนรอัฎบัญชา ทหารเสนารักษ์ชาวดัตช์ กับภรรยาชื่อเครือวัลย์ บิดาเรียกเธอว่า "มาเรีย" ส่วนชื่อเล่นว่า "หลุยส์" มาจากชื่อของโจ หลุยส์ อดีตแชมป์โลกมวยสากลในรุ่นเฮฟวี่เวทที่บิดาชื่นชอบจึงนำมาตั้งเป็นชื่อเล่นบุตรสาวตน
สำเร็จการศึกษาระดับประถมศึกษาจากโรงเรียนบำรุงดุสิตและโรงเรียนบ้านญวน ระดับมัธยมศึกษาตอนต้นจากโรงเรียนเทเวศร์วิทยาลัย และระดับมัธยมศึกษาตอนปลายจากโรงเรียนปานะพันธุ์วิทยา ในพระบรมราชูปถัมภ์ และปริญญาตรีคณะรัฐศาสตร์ (ภาคพิเศษ) มหาวิทยาลัยรามคำแหงเมื่อ พ.ศ. 2542 ในปี พ.ศ. 2540 ได้ปริญญากิตติมศักดิ์คหกรรมศาสตร์ (ปริญญาตรี) สาขาพัฒนาการครอบครัวและเด็ก สถาบันเทคโนโลยีราชมงคล และปริญญาศิลปศาสตรบัณฑิตกิตติมศักดิ์ สาขาวิชาพัฒนาชุมชน สถาบันราชภัฏเพชรบุรีวิทยาลงกรณ์
คุณหญิงพันธุ์เครือ เคยได้รับรางวัลจากการประกวดนางงามหลายเวที เช่น นางงามละโว้ นางงามตุ๊กตาทอง รางวัลมิสทีนเอจประจำปี พ.ศ. 2497 และรางวัลเทพีสงกรานต์วิสุทธิกษัตริย์ พ.ศ. 2505
ชีวิตส่วนตัว

เธอสมรสกับพลเอกชวลิต ยงใจยุทธ เมื่อวันที่ 24 มิถุนายน พ.ศ. 2507 แต่ไม่มีบุตรด้วยกัน กระทั่ง พ.ศ. 2561 ชวลิตได้ออกมายอมรับว่าหย่าจากคุณหญิงพันธุ์เครือแล้วราวสิบปีก่อน และสมรสใหม่กับอรทัย สรการ เมื่อวันที่ 19 พฤษภาคม พ.ศ. 2561 พร้อมกับย้ายออกไปพำนักกับหญิงคนดังกล่าว ทั้ง ๆ ที่ชวลิตออกงานคู่กับพันธุ์เครือครั้งล่าสุด ในงานวันเกิดของตนเมื่อวันที่ 14 พฤษภาคม พ.ศ. 2560
พันธุ์เครือเลือกออกงานสังคมเท่าที่จำเป็น เธอนับถือศาสนาพุทธ มักทำบุญให้กับวัดพระราม ๙ กาญจนาภิเษก และชอบปล่อยโคกระบือ เธอกล่าวว่า "...ส่วนตัวเป็นคนเชื่อเรื่องบุญบาป และกฎแห่งกรรม มีจริงนะ คือคนทำดีก็ย่อมได้ดี คนทำไม่ดีก็ย่อมได้สิ่งที่ไม่ดี"
เครื่องราชอิสริยาภรณ์

พ.ศ. 2537 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2535 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2533 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้า (ท.จ.) (ฝ่ายใน)
ยศกองอาสารักษาดินแดนชั้นสัญญาบัตร

นายกองโท กองอาสารักษาดินแดน กระทรวงมหาดไทย ได้รับพระราชทานเป็นกรณีพิเศษ
การระบาดทั่วของโควิด-19 ในประเทศภูฏาน

การระบาดทั่วของไวรัสโควิด-19 อย่างต่อเนื่องในประเทศภูฏาน
| การระบาดทั่วของโควิด-19 ในประเทศภูฏาน |
| --- | --- |

โรค: โควิด-19
สถานที่: ประเทศภูฏาน
วันแรกมาถึง: 6 มีนาคม พ.ศ. 2563 (4 ปี 11 เดือน 26 วัน)
ผู้ป่วยยืนยันสะสม: 4,089 คน
เสียชีวิต: 3 คน
การระบาดทั่วของโควิด-19 ในประเทศภูฏาน ได้รับการยืนยันว่าได้ไปถึงประเทศภูฏานในเดือนมีนาคม พ.ศ. 2563
ภูมิหลัง

เมื่อวันที่ 12 มกราคม พ.ศ. 2563 องค์การอนามัยโลก (WHO) ยืนยันว่าไวรัสโคโรนาสายพันธุ์ใหม่เป็นสาเหตุของการเจ็บป่วยทางเดินหายใจในกลุ่มคนในเมืองอู่ฮั่น มณฑลหูเป่ย์ ประเทศจีน ซึ่งรายงานต่อองค์การอนามัยโลกในวันที่ 31 ธันวาคม พ.ศ. 2562
อัตราป่วยตายของผู้ป่วยสำหรับโควิด-19 นั้นต่ำกว่าโรคซาร์ส พ.ศ. 2546 มาก แต่การแพร่เชื้อน่าสังเกตมากกว่า ด้วยจำนวนผู้เสียชีวิตที่มีความหมาย
เส้นเวลา > มีนาคม พ.ศ. 2563

22 มีนาคม: สมเด็จพระราชาธิบดีจิกมี เคเซอร์ นัมเกล วังชุก กษัตริย์แห่งภูฏาน มีพระราชปราศัยระดับชาติว่าจะปิดพรมแดนของประเทศ
อ่านเพิ่ม

Ministry of Health (25 February 2020), National Preparedness and Response Plan for Outbreak of Novel Coronavirus (COVID-19) (PDF) (3 ed.), Thimphu: Ministry of Health, Royal Government of Bhutan, คลังข้อมูลเก่าเก็บจากแหล่งเดิม (PDF)เมื่อ 2020-04-10, สืบค้นเมื่อ 2020-04-10
แหล่งข้อมูลอื่น

Ministry of Health, COVID-19 เก็บถาวร 2020-04-16 ที่ เวย์แบ็กแมชชีน
Bhutan Broadcastng Service, COVID-19 news เก็บถาวร 2020-04-03 ที่ เวย์แบ็กแมชชีน
Kuensel online. COVID-19 news
ลลิษา (ซิงเกิลอัลบั้ม)

ลลิษา เป็นซิงเกิลอัลบั้มเปิดตัวของลิซ่า แร็ปเปอร์ นักร้อง และนักเต้นชาวไทย สมาชิกของแบล็กพิงก์ เกิร์ลกรุปเกาหลีใต้ ออกจำหน่ายวันที่ 10 กันยายน ค.ศ. 2021 ผ่านสังกัดวายจีเอนเตอร์เทนเมนต์และอินเตอร์สโคปเรเคิดส์ เพลงในอัลบั้มเป็นแนวฮิปฮอป ผลิตโดยเท็ดดี, 24 และอาร์. ที ได้รับคำวิจารณ์เชิงบวกแบบผสมกัน
อัลบั้มประสบความสำเร็จเชิงพาณิชย์ เปิดตัวอันดับที่หนึ่งบนแกออนอัลบั้มชาร์ต กลายเป็นอัลบั้มที่ขายดีที่สุดของศิลปินหญิงเดี่ยวในประวัติศาสตร์ของชาร์ต และทำสถิติยอดขายสัปดาห์แรกสูงสุดในบรรดาศิลปินหญิง ด้วยยอดขาย 736,221 ชุด และได้รับการรับรองระดับทองคำขาวสองครั้งจากสมาคมลิขสิทธิ์เพลงเกาหลี (KMCA) หลังจากทำยอดขายได้มากกว่า 500,000 ชุด
"ลลิษา" ออกจำหน่ายเป็นซิงเกิลนำ เปิดตัวอันดับที่ 84 บนบิลบอร์ดฮอต 100 ขณะที่ "มันนี" ถูกส่งไปตามคลื่นวิทยุร่วมสมัยในสหรัฐ หลังประสบความสำเร็จบนชาร์ตเพลง ขึ้นสูงสุดอันดับที่ 90
เบื้องหลัง

ในวันที่ 19 เมษายน ค.ศ. 2021 วายจีเอนเตอร์เทนเมนต์เปิดเผยกับสื่อเกาหลีใต้ เดอะโคเรียเฮรัลด์ ว่าลิซ่าจะเปิดตัวเป็นศิลปินเดี่ยวคนที่สามของวง (ต่อจากเพื่อนร่วมวงของเธอ เจนนี และโรเซ ตามลำดับ) สำหรับกำหนดการประกาศอย่างเป็นทางการจะแจ้งให้ทราบภายหลัง ในวันที่ 12 กรกฎาคม ต้นสังกัดของเธอเผยกับสำนึกข่าว สตาร์นิวส์ ว่ามิวสิกวิดีโอกำลังอยู่ในระหว่างการถ่ายทำ ในวันที่ 25 กรกฎาคม ลิซ่าได้อัปโหลดรูปภาพสองรูปขณะบันทึกเสียงในสตูดิโอ บนสตอรีอินสตาแกรมของเธอ พร้อมระบุคำบรรยายใต้ภาพว่า "What's my name?" (ฉันชื่ออะไร?) อันเป็นนัยที่บ่งบอกถึงชื่อซิงเกิลอัลบั้ม
การออกจำหน่ายอัลบั้มและซิงเกิล

ในวันที่ 25 สิงหาคม ค.ศ. 2021 วายจีเอนเตอร์เทนเมนต์ได้เผยแพร่ตัวอย่างโปสเตอร์พร้อมกับชื่ออัลบั้ม โดยใช้ชื่อจริงของเธอ และเปิดให้สั่งจองล่วงหน้าในวันเดียวกัน ต่อมาในวันที่ 27 สิงหาคม วายจีได้เผยแพร่ทีเซอร์ความยาว 26 วินาที ซึ่งนำเสนอหนึ่งในมโนทัศน์ของอัลบั้ม จนวันที่ 30 สิงหาคม วายจียืนยันว่าไตเติลแทร็กของอัลบั้มนี้จะใช้ชื่อว่า "ลลิษา" ด้วยเช่นกัน ตามมาด้วยรายชื่อเพลงทั้งหมดในวันที่ 5 กันยายน โดยอัลบั้มจะออกจำหน่ายอย่างเป็นทางการในวันที่ 10 กันยายน พร้อมกับมิวสิกวิดีโอสำหรับซิงเกิลในชื่อเดียวกัน
การตอบรับ

ลลิษา ได้รับการตอบรับแบบคละกันจากนักวิจารณ์เพลง บางกลุ่มยกย่องการแสดงของลิซ่า แต่บางกลุ่มตำหนิเรื่องเนื้อเพลงและการผลิต รีอัน เดลี จากนิตยสาร เอ็นเอ็มอี เรียกอัลบั้มนี้ว่าเป็นอัลบั้มที่แบนราบอย่างน่าผิดหวังและตำหนิเรื่องการผลิตเพลงที่ไม่ดีนัก เธอมอง "ลลิษา" ว่าเป็น "เพลงที่น่าอึดอัดใจ" และรู้สึกว่า "มันนี" เป็นเพลงที่น่าผิดหวังยิ่งกว่า ในทางตรงข้าม เชส แม็กมูลเลน จาก บีตส์เพอร์มินิต ชื่นชมลิซ่าในความช่ำชองขณะแสดงอยู่บนเวที และยกย่องความสามารถของเธอในระหว่างการเปลี่ยนท่อนร้องต่าง ๆ ได้อย่างราบรื่น จนทำให้แต่ละองค์ประกอบรู้สึก "เป็นธรรมชาติได้อย่างสมบูรณ์แบบ" ขณะที่เจนนา อาปอลีแนร์ จากเอ็มทีวี กล่าวชมทักษะการแร็ป เสียงร้อง และเต้นของลิซ่า อันวายา มาเน จากเว็บไซต์ Pinkvilla ให้คำวิจารณ์ในเชิงบวก พร้อมกล่าวชมสำหรับ "วิธีการแร็ปที่ก๋ากั่นและมุ่งมั่น"
การตอบรับ > รางวัลและการเสนอชื่อ

| ปี | รางวัล | สาขา | ผล | อ้างอิง |
| --- | --- | --- | --- | --- |
| 2021 | ฮันทอมิวสิกอะวอดส์ | อินิเชียลโชทงเรเคิดอะวอด | ชนะ |  |
| 2021 | เอ็มเน็ตเอเชียนมิวสิกอะวอดส์ | โปรดิวเซอร์ยอดเยี่ยมแห่งปี | ชนะ |  |
| 2022 | โซลมิวสิกอะวอดส์ | รางวัลพนซัง | เสนอชื่อเข้าชิง |  |
พฤติการณ์เชิงพาณิชย์

ภายในสี่วัน ลลิษา มียอดสั่งซื้อล่วงหน้าก่อนออกจำหน่ายกว่า 700,000 ชุด กลายเป็นซิงเกิลอัลบั้มที่ขายดีที่สุดของศิลปินหญิงเดี่ยวจากเกาหลีใต้ ทำลายสถิติ อาร์ ที่วางจำหน่ายในเดือนมีนาคม เมื่อวันที่ 10 กันยายน อัลบั้มนี้มียอดสั่งซื้อล่วงหน้ากว่า 800,000 ชุด จากข้อมูลของฮันทอชาร์ตในเกาหลีใต้ อัลบั้มขายได้ถึง 330,129 ชุดในวันแรก และ 736,221 ชุดในสัปดาห์แรก กลายเป็นอัลบั้มที่ขายดีที่สุดในสัปดาห์แรกของศิลปินหญิงจากเกาหลีใต้ ทำลายสถิติเดิม ดิอัลบั้ม ของแบล็กพิงก์ที่ขายได้ 689,066 ชุดในสัปดาห์แรก รวมทั้งเป็นศิลปินหญิงเดี่ยวที่มียอดขายถึง 500,000 ชุดได้เร็วที่สุด อัลบั้มเปิดตัวที่อันดับหนึ่งบนแกออนอัลบั้มชาร์ต ขณะที่ฉบับคิตเปิดตัวที่อันดับสี่ ในเดือนพฤศจิกายน ลลิษา ได้รับการรับรองระดับทองคำขาวสองครั้งจากสมาคมลิขสิทธิ์เพลงเกาหลี (KMCA)
การส่งเสริม

ก่อนปล่อยอัลบั้ม มีการถ่ายทอดสดพิเศษเพื่อนับถอยหลังบนวีไลฟ์และติ๊กต็อก โดยลิซ่าได้พูดคุยเกี่ยวกับอัลบั้มและมิวสิกวิดีโอที่กำลังจะปล่อยเพียงไม่กี่ชั่วโมงข้างหน้า ลิซ่าแสดงเพลง "ลลิษา" ครั้งแรกในวันที่ 10 กันยายน ในรายการ เดอะทูไนต์โชว์สตาร์ริงจิมมีแฟลลอน เมื่อวันที่ 11 กันยายน ลิซ่าเป็นแขกรับเชิญในรายการ เดอะวูดดีโชว์ ซึ่งเป็นการปรากฏตัวครั้งแรกในรายการทอล์กโชว์ไทย
รายชื่อแทร็ก

| ลำดับ | ชื่อเพลง | เนื้อเพลง | ทำนอง | เรียบเรียง | ยาว |
| --- | --- | --- | --- | --- | --- |
| 1. | "ลลิษา" | เท็ดดี เบกกา บูม | 24 เบกกา บูม เท็ดดี | 24 | 3:20 |
| 2. | "มันนี" | เบกกา บูม วินซ์ | 24 บูม อาร์. ที วินซ์ | 24 อาร์. ที | 2:48 |
| ความยาวทั้งหมด: | ความยาวทั้งหมด: | ความยาวทั้งหมด: | ความยาวทั้งหมด: | ความยาวทั้งหมด: | 6:08 |
| ลำดับ | ชื่อเพลง | ทำนอง | เรียบเรียง | ยาว |
| --- | --- | --- | --- | --- |
| 3. | "ลลิษา" (ดนตรีบรรเลง) | 24 บูม เท็ดดี | 24 | 3:20 |
| 4. | "มันนี" (ดนตรีบรรเลง) | 24 บูม อาร์. ที วินซ์ | 24 อาร์. ที | 2:48 |
| ความยาวทั้งหมด: | ความยาวทั้งหมด: | ความยาวทั้งหมด: | ความยาวทั้งหมด: | 12:16 |
การรับรองและยอดขาย

| ประเทศ | การรับรอง | จำนวนหน่วยที่รับรอง/ยอดขาย |
| --- | --- | --- |
| South Korea (KMCA) | 3× Platinum | 845,866 |
เวทีไท

| เวทีไท |
| --- | --- |
ประเภท: เพลง การแสดงดนตรีสด ทอล์กโชว์
ประเทศแหล่งกำเนิด: ไทย
ภาษาต้นฉบับ: ไทย
จำนวนตอน: มากกว่า 100 ตอน
การผลิต
สถานที่ถ่ายทำ: ลานอเนกประสงค์ ศูนย์การค้าพระประแดงอาเขต ต.บางพึ่ง อ.พระประแดง จ.สมุทรปราการ
ความยาวตอน: 1.ชั่วโมง 30 นาที (ช่อง 9)   60 นาที (ช่อง 5)
ออกอากาศ
เครือข่าย: ไทยทีวีสีช่อง 9 อ.ส.ม.ท. และ โมเดิร์นไนน์ทีวี 4 ตุลาคม 2540 - 25 กันยายน 2547 ททบ.5  7 มกราคม 2549 - 31 ธันวาคม 2554
การแสดงที่เกี่ยวข้อง
เวทีไท (สถานีโทรทัศน์)
| ออกอากาศ |
| --- | --- |

ทีวีดาวเทียม
ซีทีเอช: ช่อง 222
 
เวทีไท เป็นรายการทอล์กโชว์รายการสดและถ่ายทอดสดคอนเสิร์ตประเภท เพลงลูกทุ่ง ซึ่งผลิตโดย บริษัท เอเชีย เทเลวิชั่น แอนด์ มีเดีย จำกัด (ก่อนหน้านั้น ผลิตโดย บริษัท มีเดีย ออฟ มีเดียส์ จำกัด (มหาชน) โดยเริ่มถ่ายทอดสดทุกวันเสาร์ เวลา 17.30 - 19.00 น. ทางไทยทีวีสีช่อง 9 อ.ส.ม.ท. ตั้งแต่วันที่ 4 ตุลาคม 2540 ต่อมาในช่วงที่มีการเปลี่ยนผ่านจากไทยทีวีสีช่อง 9 อ.ส.ม.ท. เป็น "โมเดิร์นไนน์ทีวี" ได้ย้ายเวลาไปเป็น 16.30 - 18.00 น. ตั้งแต่วันที่ 5 เมษายน 2546 จนถึงวันที่ 25 กันยายน 2547 (เหตุที่ต้องย้ายเวลาเนื่องจากมีละครซิทคอม "บางรักซอย 9" ที่ผลิตโดย เอ็กแซ็กท์-ซีเนริโอ มาออกอากาศในเวลา 18.00 น.) จากนั้นก็ต้องยุติการออกอากาศชั่วคราว เนื่องจากมีละครเรื่อง ตีลังกาท้าฝัน และรายการคำพิพากษา ที่ผลิตโดยเวิร์คพอยท์ เอ็นเทอร์เทนเมนท์ มาออกอากาศในช่วงเวลาของเวทีไท ตั้งแต่วันที่ 2 ตุลาคม 2547 ต่อมาได้กลับมาออกอากาศอีกครั้งทางททบ.
5 ถ่ายทอดสดทุกเย็นวันเสาร์ เวลา 18.00 - 19.00 น. ตั้งแต่วันที่ 7 มกราคม 2549 และยุติการออกอากาศไปในวันที่ 31 ธันวาคม 2554
รูปแบบของรายการนี้ยังยึดหลักเป็นการสัมภาษณ์และการแสดงคอนเสิร์ตของศิลปินเพลงลูกทุ่งที่เพิ่งมีผลงานเพลงออกสู่ท้องตลาด และในบางครั้งจะเชิญศิลปินเพลงรุ่นเก่ามาร่วมรายการ หรือในบางโอกาสจะจัดคอนเสิร์ตเป็นกรณีพิเศษ  มีการสัญจรไปแสดงตามสถานที่ต่างๆ ทั่วประเทศ  เพื่อให้ผู้ชมได้ใกล้ชิดกับรายการเวทีไทมากยิ่งขึ้น ด้วยเวทีที่ถูกตกแต่งอย่างวิจิตรอลังการ ซึ่งยังคงเป็นเอกลักษณ์ของรายการมาจนถึงปัจจุบัน
เวทีประจำรายการเวทีไท เริ่มแรกใช้ลานอเนกประสงค์ ตลาดไท รังสิต ต.คลองหนึ่ง อ.คลองหลวง จ.ปทุมธานี ต่อมาเมื่อปี 2541 ได้ย้ายไปที่ลานบันเทิง ศูนย์การค้าเดอะมอลล์ บางแค แขวงบางแคเหนือ เขตบางแค กรุงเทพมหานคร พอถึงปี 2551 ได้ย้ายไปที่ลานอเนกประสงค์ศูนย์การค้าพระประแดงพลาซ่า ต.บางพึ่ง อ.พระประแดง จ.สมุทรปราการ ต่อมาได้ย้ายเวทีมาอยู่ที่ลานอเนกประสงค์ ศูนย์การค้าพระประแดงอาเขต ต.บางพึ่ง อ.พระประแดง จ.สมุทรปราการ จนกระทั่งออกอากาศเทปสุดท้าย
ทว่า หลังจากได้ยุติการออกอากาศรายการเวทีไทลงในปี 2554 ได้มีการเปิดช่องรายการสถานีโทรทัศน์เวทีไทขึ้น  ทางจานดาวเทียมพีเอสไอ , จีเอ็มเอ็ม แซท และเคเบิลท้องถิ่น โดยเป็นการผลิตรายการต่างๆ เพื่อคนรักษ์ลูกทุ่ง และยังมีการนำคอนเสิร์ตเวทีไท มาออกอากาศซ้ำ (สถานีเวทีไท ออกอากาศเต็มรูปแบบ เมื่อเดือนสิงหาคม 2555 แต่ปัจจุบัน ได้ยุติการออกอากาศ ในปี 2558)
อนึ่ง "เวทีไท" เคยจัดทำรายการวิทยุที่คลื่นเอฟเอ็ม 90.0 เมกะเฮิร์ตซ์ อีกหนึ่งช่องทาง โดยเริ่มมาตั้งแต่ปี 2542 ถึงปี 2546 และยังได้จัดตั้ง "มูลนิธิเวทีไท" เพื่อส่งเสริมและช่วยเหลือคนในวงการเพลงคลาสสิกและลูกทุ่งขึ้นมาอีกด้วย
ข้อมูลการออกอากาศ

วันเสาร์ 17.30 - 19.00 น. ไทยทีวีสีช่อง 9 อ.ส.ม.ท. (4 ตุลาคม 2540 - 2 พฤศจิกายน 2545) , โมเดิร์นไนน์ทีวี (9 พฤศจิกายน 2545 - 29 มีนาคม 2546)
วันเสาร์ 16.30 - 18.00 น. โมเดิร์นไนน์ทีวี (5 เมษายน 2546 - 25 กันยายน 2547)
วันเสาร์ 18.00 - 19.00 น. ททบ.5 (7 มกราคม 2549 - 31 ธันวาคม 2554)
พิธีกร

โน้ต เชิญยิ้ม (2540-2541)
เด่น ดอกประดู่ (2541-2547) ปัจจุบันเสียชีวิตแล้ว
เด๋อ ดอกสะเดา (2541-2547)
สาวิตรี สามิภักดิ์ (2545-2547)
สวิช เพชรวิเศษศิริ (2549-2553)
จิ้ม ชวนชื่น (2549-2553)
อิศริยา สายสนั่น (2549-2550, 2553-2554)
อัษฎาวุธ เหลืองสุนทร (2553-2554)
แหล่งข้อมูลอื่น

เว็บไซต์อย่างเป็นทางการ เก็บถาวร 2016-03-04 ที่ เวย์แบ็กแมชชีน
กฤษณา สีหลักษณ์

| กฤษณา สีหลักษณ์ม> ป.ช., ม.ว.ม. |
| --- | --- |

รัฐมนตรีประจำสำนักนายกรัฐมนตรี
ดำรงตำแหน่ง 9 สิงหาคม พ.ศ. 2554 – 18 มกราคม พ.ศ. 2555
นายกรัฐมนตรี: ยิ่งลักษณ์ ชินวัตร
ก่อนหน้า: สาทิตย์ วงศ์หนองเตย องอาจ คล้ามไพบูลย์
ถัดไป: นลินี ทวีสิน
 
ข้อมูลส่วนบุคคล
เกิด: 15 มิถุนายน พ.ศ. 2505 (62 ปี) อำเภอน้ำปาด จังหวัดอุตรดิตถ์ ประเทศไทย
พรรคการเมือง: ไทยรักไทย (2541–2549) พลังประชาชน (2550–2551) เพื่อไทย (2551–2561, 2564–ปัจจุบัน) ไทยรักษาชาติ (2561–2562)

กฤษณา สีหลักษณ์ (เกิด 15 มิถุนายน พ.ศ. 2505) อดีตรัฐมนตรีประจำสำนักนายกรัฐมนตรี ในรัฐบาลของนางสาวยิ่งลักษณ์ ชินวัตร และสมาชิกสภาผู้แทนราษฎร แบบบัญชีรายชื่อ สังกัดพรรคเพื่อไทย อดีตสมาชิกสภาผู้แทนราษฎรจังหวัดอุตรดิตถ์
ประวัติ

กฤษณา เกิดเมื่อวันที่ 15 มิถุนายน พ.ศ. 2505 เป็นบุตรของนายสุนันท์ นางถนอมขวัญ สีหลักษณ์ สำเร็จการศึกษาด้านการบัญชี จากมหาวิทยาลัยเกษตรศาสตร์ และปริญญาโท รัฐศาสตรมหาบัณฑิต สาขาบริหารรัฐกิจ จากมหาวิทยาลัยธรรมศาสตร์
การทำงาน

กฤษณา เป็นสมาชิกสภาองค์การบริหารส่วนจังหวัดอุตรดิตถ์ ในปี พ.ศ. 2538 ต่อมาได้เข้ามาทำงานการเมืองระดับชาติ โดยเป็นสมาชิกสภาผู้แทนราษฎร จังหวัดอุตรดิตถ์ ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 และ การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 สังกัดพรรคไทยรักไทย ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 ได้รับเลือกตั้งเป็นสมาชิกสภาผู้แทนราษฎร แบบสัดส่วน สังกัดพรรคพลังประชาชน
และในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 ได้รับเลือกตั้งเป็นสมาชิกสภาผู้แทนราษฎร แบบบัญชีรายชื่อ สังกัดพรรคเพื่อไทย
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เธอได้ลงสมัครรับเลือกตั้งสมาชิกสภาผู้แทนราษฎรแบบบัญชีรายชื่อ สังกัดพรรคไทยรักษาชาติ ลำดับที่ 14 แต่พรรคไทยรักษาชาติ ถูกศาลรัฐธรรมนูญตัดสินยุบพรรคก่อนวันเลือกตั้ง
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 ได้ลงสมัครรับเลือกตั้งในสังกัดพรรคเพื่อไทย เขตเลือกตั้งที่ 1 จังหวัดอุตรดิตถ์ และได้รับการเลือกตั้ง
การทำงาน > การดำรงตำแหน่งรัฐมนตรี

ในปี พ.ศ. 2554 ได้รับแต่งตั้งเป็นรัฐมนตรีประจำสำนักนายกรัฐมนตรี ในรัฐบาลของนางสาวยิ่งลักษณ์ ชินวัตร ทำหน้าที่กำกับดูแลงานกรมประชาสัมพันธ์ บริษัท อสมท จำกัด (มหาชน) และองค์การกระจายเสียงและแพร่ภาพสาธารณะแห่งประเทศไทย ต่อมาได้ถูกปรับออกจากตำแหน่งในการปรับคณะรัฐมนตรี เดือนมกราคม พ.ศ. 2555
เครื่องราชอิสริยาภรณ์

พ.ศ. 2554 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2551 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
โกวิท วัฒนะ

| พลตำรวจเอกโกวิท วัฒนะม> ป.ช., ม.ว.ม., ต.จ.ว., ส.ช., ช.ด. |
| --- | --- |
โกวิท ในปี พ.ศ. 2554

รองหัวหน้าคณะปฏิรูปการปกครองในระบอบประชาธิปไตย อันมีพระมหากษัตริย์ทรงเป็นประมุข
ดำรงตำแหน่ง 19 กันยายน – 1 ตุลาคม พ.ศ. 2549   (12 วัน)
รองนายกรัฐมนตรี
ดำรงตำแหน่ง 9 สิงหาคม พ.ศ. 2554 – 18 มกราคม พ.ศ. 2555
นายกรัฐมนตรี: ยิ่งลักษณ์ ชินวัตร
ก่อนหน้า: สุเทพ เทือกสุบรรณ
ถัดไป: ยุทธศักดิ์ ศศิประภา
ดำรงตำแหน่ง 2 สิงหาคม พ.ศ. 2551 – 9 กันยายน พ.ศ. 2551
นายกรัฐมนตรี: สมัคร สุนทรเวช
รัฐมนตรีว่าการกระทรวงมหาดไทย
ดำรงตำแหน่ง 2 สิงหาคม พ.ศ. 2551 – 9 กันยายน พ.ศ. 2551
นายกรัฐมนตรี: สมัคร สุนทรเวช
ดำรงตำแหน่ง 24 กันยายน พ.ศ. 2551 – 2 ธันวาคม พ.ศ. 2551
นายกรัฐมนตรี: สมชาย วงศ์สวัสดิ์
ก่อนหน้า: เฉลิม อยู่บำรุง
ถัดไป: ชวรัตน์ ชาญวีรกูล
ผู้บัญชาการตำรวจแห่งชาติ
ดำรงตำแหน่ง 1 ตุลาคม พ.ศ. 2547 – 30 กันยายน พ.ศ. 2550
รักษาการแทน: พลตำรวจเอก เสรีพิศุทธ์ เตมียเวส (กุมภาพันธ์ - กันยายน พ.ศ. 2550)
ก่อนหน้า: พลตำรวจเอก สุนทร ซ้ายขวัญ (รักษาการ)
ถัดไป: พลตำรวจเอก เสรีพิศุทธ์ เตมียาเวส
 
ข้อมูลส่วนบุคคล
เกิด: 11 มีนาคม พ.ศ. 2490 (77 ปี) อำเภอผักไห่ จังหวัดพระนครศรีอยุธยา ประเทศไทย
พรรคการเมือง: พลังประชาชน (2550–2551) เพื่อไทย (2551–ปัจจุบัน)
คู่สมรส: แพทย์หญิง วันทนีย์ วัฒนะ

พลตำรวจเอก โกวิท วัฒนะ (เกิด 11 มีนาคม พ.ศ. 2490) อดีตรองนายกรัฐมนตรี ในรัฐบาลยิ่งลักษณ์ ชินวัตร อดีตรัฐมนตรีว่าการกระทรวงมหาดไทย อดีตผู้บัญชาการสำนักงานตำรวจแห่งชาติ อดีตนายตำรวจราชองครักษ์พิเศษ
ประวัติ

พลตำรวจเอก โกวิท วัฒนะ เป็นชาวอำเภอผักไห่ จังหวัดพระนครศรีอยุธยา เป็นบุตรของ นายเกษม วัฒนะ อดีตข้าราชการครู และนายอำเภอผักไห่ จังหวัดพระนครศรีอยุธยา กับ นางสวง วัฒนะ สมรสกับ แพทย์หญิงวันทนีย์ (ศรีอุทารวงค์) วัฒนะ ปลัดกรุงเทพมหานคร  มีบุตร-ธิดา 2 คน คือ ร้อยเอก พีรวิชญ์ และ นางสาวพิชญ์สินี วัฒนะ ส่วนประวัติการศึกษา โกวิทเข้าศึกษาชั้นประถมที่ โรงเรียนเทพประสิทธิ์วิทยา  โรงเรียนผักไห่สุทธาประมุข โรงเรียนเตรียมอุดมศึกษา และจบจากโรงเรียนเตรียมทหาร รุ่น 6  โรงเรียนนายร้อยตำรวจ รุ่น 22
การทำงาน > ราชการตำรวจ

โกวิท วัฒนะ รับราชการเป็นตำรวจตระเวนชายแดน เป็นเวลากว่า 27 ปี เคยปฏิบัติราชการรับใช้สมเด็จพระศรีนครินทราบรมราชชนนี
ในระหว่าง พ.ศ. 2513 - 2518 สถานการณ์รบสู้กับพรรคคอมมิวนิสต์อยู่ในขั้นรุนแรง พล.ต.อ.โกวิท ในฐานะผบ.กองร้อยเฉพาะกิจตำรวจตระเวนชายแดนในขณะนั้น ได้ออกงานรับใช้ราชการโดยการปราบปรามพรรคคอมมิวนิสต์ในพื้นที่ภาคเหนือตามแนวตะเข็บชายแดนไทย-พม่า คุ้มครองการก่อสร้างเส้นทางในพื้นที่อันตราย โดยเฉพาะเขต อ.อุ้มผาง จ.ตาก รวมระยะทาง 120 กิโลเมตร
นอกจากนี้ ระหว่างที่เป็น ผบก.ตชด.ภาค 3 ซึ่งรับผิดชอบภาคเหนือทั้งหมด ยังมีรายงานผลงานการปราบปรามยาเสพติดอย่างต่อเนื่อง ปะทะต่อสู้กับผู้ก่อการร้าย(หรือกลุ่มคนที่เห็นต่าง)ร่วม 50 ครั้ง จนสถานการณ์คลี่คลายลงจนไม่มีใครกล้าลุกขึ้นต่อต้านแล้ว ต่อมาได้รับความดีความชอบจากราชวงศ์ขึ้นเป็นรอง ผกก.1 บก.กฝ. (ค่ายพระรามหก อ.ชะอำ จ.เพชรบุรี) แล้วขยับเป็น ผกก.1 บก.กฝ. ในวัยเพียง 32 ปี เป็นผู้กำกับที่หนุ่มที่สุดขณะนั้น(เพราะเหตุใด?) ต่อมาเลื่อนเป็นรอง ผบก.กฝ. แล้วโยกมาเป็นรอง ผบก.ตชด. ภาค 3 ก่อนสลับเป็นรอง ผบก.ตชด. ภาค 1
ติดยศ พล.ต.ต. ตำแหน่ง ผบก.ตชด. ภาค 3 เมื่อปี 2530 คุมพื้นที่ภาคเหนือทั้งหมด ยุคที่ยาเสพติดโดยเฉพาะเฮโรอีนแพร่ระบาดไปทั่ว กุมบังเหียนเข้าถล่มโรงงานผลิตเฮโรอีนใน จ.เชียงราย เชียงใหม่ น่าน พะเยา แพร่ แม่ฮ่องสอน ลำปาง และลำพูน ราบไป 21 โรงงาน ไม่นับรวมรายเล็กรายย่อย แต่ไม่เคยเจอไร่ขนาดใหญ่ที่ปลูกต้นฝิ่นในประเทศไทยเลย
พลตำรวจเอกโกวิท เคยดำรงตำแหน่งผู้บัญชาการตำรวจตระเวนชายแดน เมื่อ พ.ศ. 2537 รับคำชมเชยจาก พล.ต.อ.เภา สารสิน อธิบดีกรมตำรวจสมัยนั้น และ"กลุ่มบุคคล"จากรัฐบาลสหรัฐอเมริกา ว่าเป็นผู้นำหน่วยที่มีความกล้าหาญ เด็ดเดี่ยว กระทั่งขึ้นนั่งเก้าอี้ผบช.ตชด. ในปี พ.ศ. 2537 ต่อมาขึ้นเป็นผู้ช่วยผบ.ตร. รับผิดชอบงานบริหาร ก่อนจะดำรงตำแหน่งรองผู้บัญชาการสำนักงานตำรวจแห่งชาติ เมื่อ พ.ศ. 2543 ได้คุมพื้นที่ชายแดนภาคใต้ กระทั่งปี พ.ศ. 2547 ได้เลื่อนขึ้นเป็นผู้บัญชาการสำนักงานตำรวจแห่งชาติในที่สุด
พล.ต.อ.โกวิท ดำรงตำแหน่งผู้บัญชาการตำรวจแห่งชาติ เมื่อวันที่ 1 ตุลาคม พ.ศ. 2547 ในรัฐบาลทักษิณ ชินวัตร โดยที่ในความเป็นจริงแล้ว พ.ต.ท.ทักษิณ ตั้งใจจะแต่งตั้ง พล.ต.อ.ชิดชัย วรรณสถิตย์ ให้ดำรงตำแหน่งนี้ แต่จำเป็นต้องแต่งตั้ง พล.ต.อ.โกวิท แทน โดยให้เหตุผลว่ามีวัยวุฒิอาวุโสสูงสุด และนอกจากนั้นยังได้รับการยอมรับในหมู่ผู้ใต้บังคับบัญชามากกว่า ซึ่งในเวลาต่อมา พ.ต.ท.ทักษิณ ก็ได้แต่งตั้ง พล.ต.อ.ชิดชัย ให้ดำรงตำแหน่งรองนายกรัฐมนตรี กำกับดูแลสำนักงานตำรวจแห่งชาติแทน ก่อนหน้าที่จะเกิดการรัฐประหารใหญ่ใน 2 ปีให้หลัง
พล.ต.อ.โกวิท ดำรงตำแหน่งผู้กำกับการปฏิบัติงานของหัวหน้าผู้รับผิดชอบ พนักงานเจ้าหน้าที่และส่วนราชการที่เกี่ยวข้องในการปฏิบัติงานตามประกาศสถานการณ์ฉุกเฉิน ที่มีความร้ายแรง ในวันที่ 27 พฤศจิกายน พ.ศ. 2551 ถึง 9 ธันวาคม พ.ศ. 2551
การทำงาน > ราชการตำรวจ > รัฐประหารในประเทศไทย พ.ศ. 2549

ในเหตุการณ์รัฐประหารในประเทศไทย พ.ศ. 2549 พล.ต.อ.โกวิท ดำรงตำแหน่ง รองหัวหน้าคณะปฏิรูปฯ และดำรงตำแหน่งสมาชิกคณะมนตรีความมั่นคงแห่งชาติ ในเวลาต่อมา
พลตำรวจเอก โกวิท วัฒนะ ได้รับคำสั่งไปช่วยราชการสำนักนายกรัฐมนตรี เมื่อวันที่ 5 กุมภาพันธ์ พ.ศ. 2550 หลังไม่มีความคืบหน้าเกี่ยวกับคดีเหตุระเบิดในกรุงเทพมหานคร พ.ศ. 2549 เลย แม้แต่น้อย
มี พล.ต.อ.เสรีพิศุทธ์ เตมียาเวส รักษาราชการแทน (ซึ่งต่อมาเป็นผู้บัญชาการตำรวจแห่งชาติ หลังจากนั้นไม่นานก็ถูกย้ายให้ไปช่วยราชการสำนักนายกรัฐมนตรีอย่างน่าแปลกใจ)
พลตำรวจเอกโกวิท ได้รับคำสั่งให้พ้นจากตำแหน่งผู้บัญชาการตำรวจแห่งชาติ ไปดำรงตำแหน่งที่ปรึกษานายกรัฐมนตรีฝ่ายข้าราชการประจำ ระดับ 11 สำนักงานเลขาธิการนายกรัฐมนตรี สำนักนายกรัฐมนตรี เมื่อวันที่ 22 เมษายน พ.ศ. 2550 ภายหลังศาลปกครองได้วินิจฉัยว่า คำสั่งดังกล่าวของนายกรัฐมนตรี (พลเอกสุรยุทธ์ จุลลานนท์) ไม่ชอบด้วยกฎหมายที่ถูกกำหนดขึ้นมา   เป็นเหตุให้ต้องยกเลิกคำสั่งดังกล่าวในที่สุด ส่งผลให้พล.ต.อ.โกวิท  วัฒนะ สามารถดำรงตำแหน่งผู้บัญชาการตำรวจแห่งชาติจนครบวาระเกษียณอายุราชการ ในวันที่ 30 กันยายน 2550